For å fakke hundeeiere som ikke plukker opp dritten

BÆSJE-BOT: Foto:Microstock,

Skal DNA-teste hundebæsj

En bydel i stor-London har sett seg lei på at hundeeiere ikke rydder opp etter kjæledeggen. Nå vil de innføre et DNA-register for firbente for å fakke synderne.

Oppdatert 30. april 2015

Artikkelen er over fem år gammel

Det melder flere britiske medier. Ifølge BBC vil hundeeiere som ferskes, få en bot på 80 pund (ca. 950 kroner).

Ordningen skal etter planen innføres i september 2016 og fra og med april samme år må hundeeierne i bydelen Barking (!) og Dagenham ha levert inn en DNA-prøve av bisken.

Denne tas med en bomullspinne på innsiden av hundens munn og DNA-profilen legges så inn i registeret.

Les også:Lær deg kattespråket: Hva betyr det når pus blunker til deg?

Patruljere parkene

Vakter skal patruljere bydelens parker og andre steder hvor mange lufter bikkjene sine, og finner de dritt, skal denne sammenholdes med DNA-registeret. Blir det match, vanker det bot.

Bydelen skal nå se om de må endre lovgivningen på området og hvordan gjennomføre et pilotprosjekt. Blir det en suksess, innføres endringene neste år.

DNA-prøvene skal registreres hos PooPrints UK, et firma som har sin opprinnelse i USA.

Darren Rodwell, medlem av kommunestyret, sier bydelen er først ute med å «å gå hardt til verks mot hundedritt og eiere av kjæledyr som ikke oppfører seg sosialt ansvarlige.»

IKKE HER: Byrådsleder Stian Berger Røsland, med Welsh springer spanielen Petra, har ikke planer om å innføre et DNA-register for hunder i hovedstaden. Foto:Privat,

– Det store flertallet av hundeeiere i Barking og Dagenham er sosialt ansvarlige, men noen få egoister tror uheldigvis at det er OK å ikke rydde opp etter kjæledyret sitt. Hundebæsj forsøpler ikke bare gatene våre, det er også en helserisiko, særlig for små barn, sier han videre ifølge BBC.

Les også:Lær hunden din supertriks!

Artikkelen sier ikke noe om hvordan de skal følge opp hundeeiere som ikke registrerer bikkja i DNA-registeret. Ei heller hvor mye dette koster. Ifølge BBC blir det påbudt å levere inn DNA mens Daily Mail hevder det skal være frivillig.

– Ikke i Oslo

Oslos byrådsleder Stian Berger Røsland (H) har ingen planer om å følge i britenes fotspor.

– Jeg tror det kun er en bydel som heter Barking (bjeffing, journ. anm.) som kan finne på noe sånt, sier en lattermild Røsland til VG.

– Dette har vi ikke vurdert i Oslo og jeg tror ganske sikkert at vi ikke kommer til å gå inn på dette. Mange hundeeiere i Oslo kan også bli flinkere, men dette vil kanskje være å skyte spurv med kanoner, sier byrådslederen.

Han ble selv hundeeier i fjor sommer da familien kjøpte Welsh springer spanielen Petra.

– Jeg tror at både DNA-institutter og kommuneadministrasjonen har viktigere ting å gjøre enn å opprettholde et DNA-register for hunder, sier avslutter Røsland.

Som selv alltid plukker opp etter Petra.

Publisert: 30.04.15 kl. 10:37 Oppdatert: 30.04.15 kl. 18:02

Mer om Dyr